ཚེགས་ཆུང་

ཚེགས་ཆུང་ཞེས་པ་ནི་ཉམས་ལེན་པ་རྣམས་ཀྱིས་དགེ་བའི་ལས་ལ་འབད་རྩོལ་མང་པོ་མི་དགོས་པར་བདེ་བླག་ཏུ་འགྲུབ་ཐུབ་པའི་དོན་ཏེ། དཀའ་ལས་ཆུང་ཞིང་དོན་ཆེན་པོ་འགྲུབ་པའི་ཆེད་དུ་ཐབས་ལམ་བདེ་བ་ཞིག་ལ་གོ འདིའི་ཐ་སྙད་འདི་ཕལ་ཆེར་དབེན་པའི་གནས་སུ་སྒྲུབ་པ་བྱེད་པའི་སྐབས་དང་འབྲེལ་ནས་བེད་སྤྱོད་བྱེད་པ་མང་།
ངོ་བོ།
དབེན་པའི་གནས་སུ་གནས་པའི་ཚེ་"ཚེགས་ཆུང་ངུས་རྙེད་ཅིང་བདེ་ཞིང་སྐྱིད་པ་སྒོ་གསུམ་གྱི་གཡེང་བ་ཐམས་ཅད་ཞི་བྱེད་པར་བདག་ཉིད་གཅིག་པུ་གནས་པར་བྱའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༡༤༤ཞེས་པ་ལྟར་འཚོ་བའི་མཐུན་རྐྱེན་རྙེད་སླ་བ་དང་། ལུས་སེམས་ལ་བདེ་སྐྱིད་འབྱུང་བའི་དོན་ཡང་ཡིན།
དབྱེ་བ།
འཚོ་བའི་ཚེགས་ཆུང་།
"ནགས་ཚལ་ཚེགས་ཆུང་ངུས་རྙེད་ཅིང་བདེ་ཞིང་སྐྱིད་པ་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་ ༡༤༤ཞེས་གསུངས་པ་ལྟར། དབེན་པའི་གནས་སུ་འཚོ་བའི་ཆ་རྐྱེན་རྙེད་སླ་ཞིང་དཀའ་ལས་མང་པོ་མི་དགོས་པའི་དོན་ཡིན།
"ཚེགས་ཆུང་བས་ལུས་བདེ་ཞིང་སེམས་རབ་ཏུ་སྐྱིད་པ་ཐོབ་ཅིང་དབེན་པར་གནས་པ་ཁོ་ནས་བྱིན་རླབས་ཀྱིས་སྒོ་གསུམ་གྱི་རྣམ་པར་གཡེང་བ་ཐམས་ཅད་རང་བཞིན་ཤུགས་ཀྱིས་ཞི་བྱེད་པར་ཏེ་ཞི་བར་བྱེད་པའི་གནས་དབེན་པ་དེར་བདག་ཉིད་གཅིག་པུར་དུས་རྟག་ཏུ་གནས་པར་བྱ་སྟེ།"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས་ ༤༣༣ ཞེས་པ་ལྟར་གྲོང་ཁྱེར་གྱི་འཚོ་བ་ལྟར་སོ་ཚིགས་དང་མཐོ་དམའ་བསྲུང་བ་སོགས་མི་དགོས་པས་ཚེགས་ཆུང་ངུས་ལུས་བདེ་ཞིང་སེམས་སྐྱིད་པ་ཐོབ་པའི་དོན་ཡིན།
སྒྲུབ་པའི་ཚེགས་ཆུང་།
"ཚེགས་ཆུང་ངུས་བདེ་བླག་ཏུ་འཕྲད་པར་འགྱུར་བའང་ཡིན་ནོ། །"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༢༣༣ཞེས་གསུངས་པ་ལྟར། བྱང་ཆུབ་སེམས་དཔའི་སྡོམ་པ་རྒྱུད་ལ་གནས་པའི་མཐུས་ཐེག་ཆེན་གྱི་བཤེས་གཉེན་ལ་སོགས་པ་དང་ཚེགས་ཆུང་ངུས་བདེ་བླག་ཏུ་འཕྲད་པར་འགྱུར་བའི་དོན་ཡིན།
"ཚེགས་ཆུང་བ་ནི་སྡུག་བསྔལ་གྱི་གཉེན་པོ་ཡིན་པའི་ཕྱིར་ཏེ།"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོག་ངོས་ ༢༣༠ ཞེས་གསུངས་པ་ལྟར། དཀའ་ལས་མང་པོ་མི་དགོས་པས་སྡུག་བསྔལ་གྱི་གཉེན་པོར་གྱུར་པའི་དོན་ཡང་ཡིན།
ཕན་ཡོན།
དབེན་པའི་གནས་སུ་གནས་པའི་ཚེ་"རང་ལ་བདོག་པའི་དངོས་པོ་ལུས་ལོངས་སྤྱོད་དགེ་རྩ་གསུམ་གྱིས་བསྡུས་པ་གང་ཡོད་ཐམས་ཅད་ལ་སེར་སྣའི་ཀུན་འཛིན་བཅོམ་ནས་གཞན་ལ་བསམ་པ་ཐག་པ་ནས་གཏོང་ཞིང་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤོག་ངོས་ ༣༥༤ཞེས་པ་ལྟར་སེར་སྣ་སྤོང་ཞིང་གཏོང་སེམས་སྐྱེ་བ་ལ་ཕན་ཐོགས།
དབེན་པའི་གནས་སུ་གནས་པས་"འཚོ་བ་རྙེད་སླ་བས་ཚེགས་ཆུང་ཞིང༌། ནད་སོགས་ཀྱིས་གནོད་པ་མེད་པས་བདེ་བ་བསྐྱེད་ཅིང་གཡེང་བ་ཐམས་ཅད་ཞི་བར་བྱེད་པར་བདག་ཉིད་གཅིག་པུ་གནས་པར་བྱ་སྟེ། གནོད་པ་ཆུང་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤོག་ངོས་ ༡༩༤ཞེས་གསུངས་པ་ལྟར་དཀའ་ལས་ཆུང་ཞིང་བདེ་བ་བསྐྱེད་པར་བྱེད།
བསྡུས་དོན།
ཚེགས་ཆུང་ཞེས་པའི་ཐ་སྙད་འདི་ནི་སྤྱོད་འཇུག་གི་འགྲེལ་པ་ཁག་ཏུ་དབེན་པའི་གནས་སུ་གནས་པའི་སྐབས་སུ་གཙོ་བོར་བཀོད་ཡོད་པ་དང་། དོན་ལ་འབད་རྩོལ་ཆུང་ངུས་འཚོ་བ་རྙེད་སླ་བ་དང་། ལུས་སེམས་བདེ་བ་བསྐྱེད་པ། གཡེང་བ་ཞི་བ། དགེ་བ་འཕེལ་བ་སོགས་ཀྱི་ཕན་ཡོན་མང་པོ་ཐོབ་པའི་དོན་ཡིན། ཉམས་ལེན་པ་རྣམས་ཀྱིས་དཀའ་ལས་མང་པོ་མ་བྱས་ཀྱང་དོན་ཆེན་པོ་འགྲུབ་ཐུབ་པའི་ཐབས་ལམ་ཞིག་ལ་གོ་དགོས།
ལུང་ཁུངས།